Werner Forssmann
Werner Forssmann var en tysk læge og Nobelprismodtager. Han var professor i kirurgi ved universitetet i Mainz.
Han udførte i 1929 den første hjertekateterisation ved at eksperimentere på sig selv; via et spejl kunne han ved røntgengennemlysning kontrollere, hvordan han førte et langt, tyndt kateter, som han havde indført i en blodåre på sin arm, ind til hjertets højre forkammer.
Samtiden fordømte teknikken som værende alt for risikabel; den blev først anerkendt i 1940'erne efter undersøgelser af André F. Cournand og Dickinson Richards. Sammen med disse modtog Forssmann i 1956 Nobelprisen i medicin.